Punasotilas

Punasotilas oli vuodesta 1919 aina 1930-luvun lopulle asti ilmestynyt Suomen Kommunistisen Puolueen sotilasjärjestön julkaisema asevelvollisille tarkoitettu laiton lehti. Sitä jaettiin lähinnä varuskunnissa. SKP:n toiminnan ollessa kiellettyä Suomessa Punasotilasta toimitettiin ja painettiin Neuvostoliitossa. Lehden painopaikka oli Pietari ja sen ensimmäisenä päätoimittajana oli kuolemaansa elokuuhun 1920 saakka venäjänsuomalainen bolševikki Jukka Rahja.

Punasotilas ilmestyi kerran kuukaudessa A5-kokoisena monisteena, joka käsitti 8-30 sivua. Lehteä painettiin noin 100–300 kappaletta ja sen jakelun varuskunnissa hoitivat laillisten sosialististen nuorisoliittojen jäsenet sekä muut luotetut henkilöt. Punasotilasta kierrätettiin varusmiesten keskuudessa kädestä käteen. Tarkoituksena oli, että lehden lukenut välitti sen eteenpäin seuraavalle. 1920-luvun puolivälissä SKP:n oma arvio lehden lukijamääräksi oli noin tuhat henkilöä. Innostusta Punasotilaan levittämiseen ja lukemiseen rajoitti se, että kiinni jäädessä seurauksena oli rangaistus, joka yleensä oli palvelusajan pidentäminen.

Lähteet 

Suomen Kommunistisen Puolueen lehdet
Ilmestymästä lakanneet suomalaiset sanomalehdet